text: [{"text_idx": "#000004", "text": "Xiyyaarri qondaaltota waraana Ameerikaa fe\u2019atee ture kun, Baha Afgaanistaan naannawa too\u2019annaa garee Xaalibaan jalatti argamu kan Gaazni jedhamu keessatti wixata kaleessaa kufe. Haaluma kanaan namoonni xiyyaaricha keessa turan hundinuu du\u2019uu gabaafame. Dubbi himaan garee Xaalibaan naannawa kana too\u2019atuu Zabihullaah Mujaahid akka jedhetti \u201cXiyyaarri qondaaltota ol\u2019aanoo waraana Ameerikaa fe\u2019atee basaasa irra ture loltoota Xaalibaaniin rukutamee kufe\u201djedhe."}, {"text_idx": "#000005", "text": "Waraanni Ameerikaa Afgaanistaan keessatti argamu gama isaatiin Xiyyaarri isaa kufuu mirkaneessee jira. Dubbi himaan Waraana Ameerikaa Koloneel Sonny Leggetti, Xiyyaarichi haala kamiin akka kufe kan qoratamaa jiru tahuu ibsuun, lakkoofsi namoota xiyyara keessa turanii kudhan kan hin caalle tahuufi, akkasumas qondaaltonni ol\u2019aanoon keessa hin turre jechuun ibsa Xaalibaan kenne haalee jira.\nXiinxaltoonni siyaasaa akka jedhanitti, Ameerikaa fi gareen Xaalibaan marii araaraa yeroo dheeraaf geggeessaa turan walii galteedhaan goolabuuf yeroo dhihaatan kanatti, gareen Xaalibaan xiyyaaricha rukutee kuffisuu ibsuun isaa adeemsa marii ni nageenyaa danquu mala. Ameerikaan kanaan duras walii galteen xumuraa mallattaahuun duratti gareen Xaalibaan dhukaasa dhaabuu qaba jechaa turte."}]